Diari Oficial de la Generalitat Valenciana


Sumari del DOGV 7373, del 02-10-2014 (2014/8912)

RESOLUCIÓ número 845, de 29 de setembre de 2013, del director gerent del Consorci Hospitalari Provincial de Castelló, per la qual es disposa la publicació de la modificació de l'Acord de delegació de competències en matèria de personal, contractació administrativa i gestió econòmica aprovat en la sessió del Consell de Govern del Consorci de data 26 de setembre de 2014.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7373

Data del DOGV
:   02-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8912


Data del document
:   30-09-2014

Organisme emissor
:   Consorci Hospitalari Provincial de Castelló

Tipus de document
:   Resolució

RESOLUCIÓ número 845, de 29 de setembre de 2013, del director gerent del Consorci Hospitalari Provincial de Castelló, per la qual es disposa la publicació de la modificació de l'Acord de delegació de competències en matèria de personal, contractació administrativa i gestió econòmica aprovat en la sessió del Consell de Govern del Consorci de data 26 de setembre de 2014. [2014/8912]  
Rafael Arce Caparrós, director gerent del Consorci Hospitalari Provincial de Castelló, fent ús de les facultats atribuïdes per l'article 23 dels Estatuts del Consorci, dispose:  
Vist que per a la creació del consorci hospitalari es va subscriure un conveni de col·laboració entre la Conselleria de Sanitat i la Diputació Provincial de Castelló, en data 17 de desembre de 2003, amb addendes posteriors.  
Vist que per a la gestió de l'hospital es van aprovar, en la mateixa data, els Estatuts del Consorci, com a annex I al mencionat conveni, així com una norma de delegació de competències en matèria de personal, contractació i gestió econòmica, publicada en el Diari Oficial de la Generalitat Valenciana número 4785, de 29 de juny de 2004.  
  
Vist que en la sessió ordinària del Consell de Govern celebrada en data 8 de novembre de 2011 es va acordar una modificació d'estatuts així com una nova norma de delegació de competències en matèria de personal, contractació i gestió econòmica, que va entrar en vigor després de la publicació en el Diari Oficial de la Comunitat Valenciana, de data 28 d'agost de 2013.  
Vist que en la sessió ordinària del Consell de Govern, de 26 de setembre de 2014, es va acordar la modificació del mencionat acord de delegació de competències, i se'n va disposar també la publicació en els dos diaris oficials.  
Atés el que disposen els Estatuts del Consorci, l'acord del Consell de Govern de data 26 de setembre de 2014, la Llei de Règim Jurídic de les Administracions Públiques i la resta de normativa que s'aplica, resol:  
  
Autoritzar que es publique en el Diari Oficial de la Comunitat Valenciana i en el Butlletí Oficial de la Província de Castelló, l'acord de delegació de competències en matèria de personal, contractació i gestió econòmica, la modificació del qual va ser aprovada en la sessió de Consell de Govern del Consorci de data 26 de setembre de 2014.  
  
Castelló de la Plana, 30 de setembre de 2014.- El director gerent: Rafael Arce Caparrós.  
  
  
«Acord de 26 de setembre de 2014, del Consell de Govern, pel qual es deleguen atribucions en matèria de personal, de contractació administrativa i gestió econòmica en diversos òrgans del Consorci Hospitalari Provincial de Castelló.  
En data 17 de desembre de 2003, i per mitjà de conveni de col·laboració subscrit entre la Conselleria de Sanitat de la Generalitat Valenciana i la Diputació de Castelló, es va crear el Consorci Hospitalari Provincial de Castelló, com a ens de dret públic amb personalitat jurídica pròpia, que té com a finalitat fonamentalment la gestió, per mitjà de criteris d'autonomia efectiva, de l'hospital, sense perjuí de la seua integració en la xarxa pública sanitària de la Comunitat Valenciana, amb el que això comporta quant a sotmetiment a les directrius de l'autoritat sanitària.  
Sota estos paràmetres d'autonomia de funcionament, i per a aconseguir facilitar una gestió àgil i eficaç, es va aprovar mitjançant un Acord de Consell de Govern de 19 de gener de 2004, la delegació de competències en matèria de personal, de contractació administrativa i gestió econòmica en diversos òrgans seus. Este acord va ser modificat per l'Acord de 17 de maig de 2004 i posteriorment mitjançant un Acord de 8 de novembre de 2011, vigent fins a la data, que ha permés el funcionament racional dels servicis.   
L'experiència en la gestió i les modificacions introduïdes en l'estructura directiva del Consorci per mitjà d'una modificació dels seus Estatuts, aconsellen l'aprovació d'una nova delegació d'atribucions que avance en l'agilització dels procediments.  
Per tot això, el Consell de Govern, de conformitat amb les normes sobre adopció d'acords continguda en l'article 18 dels Estatuts del Consorci i així mateix en harmonia amb les atribucions de la seua competència regulades en l'article 13, i les de competència del president del Consell previstes en l'article 15 de les que tenen delegació, per unanimitat acorda:  
  
Primer. Delegació d'atribucions en matèria de personal  
A) Atribucions del president del Consell de Govern  
1. L'aprovació de l'oferta d'ocupació pública d'acord amb el pressupost i la plantilla aprovats.   
2. L'aprovació de les convocatòries i bases dels processos de selecció i provisió del personal fix del Consorci i la seua resolució.   
3. El nomenament dels òrgans col·legiats que es constituïsquen per a la selecció i provisió del personal fix del Consorci.  
4. Els nomenaments i adscripcions definitives del personal fix.   
5. Els nomenaments i comissions de servicis per a ocupar llocs directius, així com la revocació i cessament.  
6. La resolució de recursos administratius i reclamacions prèvies a la via judicial laboral en matèria de personal, excepte en aquells assumptes en què s'actue per delegació, i els atribuïts expressament a altres òrgans.   
7. La imposició de sancions per faltes greus i molt greus.   
8. La creació, supressió, o modificació de llocs de treball.   
B) Atribucions del director gerent en matèria de personal  
1. Exercir la Presidència de la representació del Consorci en la negociació col·lectiva amb els representants sindicals.   
2. La formalització, (es lleva mancomunadament amb el director econòmic) dels contractes laborals de duració indefinida com a conseqüència de processos selectius o de provisió.  
3. Les adscripcions i nomenaments provisionals del personal fix del consorci, així com la revocació o el cessament, (es lleva mancomunadament amb el director econòmic) excepte els supòsits expressament atribuïts a altres òrgans.   
4. La formalització de contractes laborals de duració determinada i de contractes de treball en pràctiques en places de formació sanitària especialitzada, (es lleva mancomunadament amb el director econòmic)   
5. Els nomenaments i cessaments derivats de processos de millora d'ocupació temporal i les adscripcions provisionals per motius de salut laboral, (es lleva mancomunadament amb el director econòmic)  
6. Acordar les comissions de servicis i autoritzar les que sol·liciten altres organismes, així com la revocació o el cessament.  
7. La concessió de permisos i llicències que comporten autorització de gasto.  
8. L'autorització de permisos per a l'exercici d'activitats sindicals, i dels alliberaments plens o parcials dels representants dels treballadors.  
  
9. Les resolucions en matèria de compatibilitat.  
10. L'aprovació d'instruccions relatives a jornada, horari, permisos, vacances i llicències dins del marc legal establit.   
11. La declaració del personal del consorci en les situacions administratives que procedisquen i que no estiguen atribuïdes expressament a altres òrgans.  
12. L'aprovació de les convocatòries i bases de borses de treball temporal i de millora d'ocupació, i la seua resolució, així com el nomenament dels òrgans col·legiats de valoració que aquells prevegen.   
13. La resolució dels recursos administratius interposats contra els actes dictats pels òrgans col·legiats de valoració anomenats pel mateix director gerent.   
14. La imposició de sancions per faltes lleus.   
15. L'extensió de les diligències de presa de possessió i cessament.  
16. El reconeixement de servicis previs.  
17. El reconeixement de triennis del personal del consorci.  
18. El reingrés al servici actiu del personal del consorci.  
19. Les resolucions en matèria d'excedències del personal del consorci.  
C) Atribucions en matèria de gastos de personal  
Les atribucions referides a autorització de gastos del capítol I (gastos de personal), incloses les retribucions, càrregues socials i gastos de formació imputables a este capítol, es deleguen en el director gerent del consorci, «mancomunadament amb el màxim responsable de la gestió economicofinancera», així com l'autorització de les distintes variacions que hagen de practicar-se en les nòmines.  
Es deleguen també en el director gerent del consorci les atribucions següents:  
- La formalització de sol·licituds o recursos administratius en matèria d'afiliació o cotització a la Seguretat social.  
- La formalització de sol·licituds o recursos administratius en matèria de reintegraments per prestacions davant de l'Institut Nacional de la Seguretat social.  
- La concessió i gestió d'ajudes de caràcter social previstes en els pressupostos, incloses beques, bestretes i préstecs.  
Es delega en el director gerent, la competència per a certificar dades tributàries i fiscals que corresponguen al consorci davant de terceres persones o l'Agència Tributària.  
  
Segon. Atribucions en matèria de contractació administrativa i gestió econòmica  
2.1. En matèria de contractació administrativa i gestió econòmica les facultats referides als gastos dels capítols II (gastos de funcionament) i VI (inversions reals), pel Consell de Govern o pel seu president, si és el cas, es deleguen en els òrgans següents:  
- En el vicepresident del Consorci, l'aprovació dels expedients de gasto per imports superiors a 1.000.000 d'euros i que no excedisquen de 2.000.000 d'euros, prèvia delegació expressa, romanent la competència del president del consorci per als imports superiors a 2.000.000 d'euros i que no excedisca de 3.000.000 d'euros.   
- En el director gerent del consorci, mancomunadament amb el màxim responsable de la gestió economicofinancera, l'aprovació d'expedients de gasto per imports fins a 1.000.000 euros.  
2.2. En el cas d'expedients de gasto dels capítols II i VI l'import del qual excedisca dels 3.000.000 euros, correspondrà al Consell de Govern l'autorització prèvia de l'expedient, i exercirà les atribucions pròpies de l'òrgan de contractació per delegació del Consell, i fins a la firma del contracte, el vicepresident del consorci.  
2.3. En tot cas, les competències de l'òrgan de contractació relatives a control de l'execució, modificació si és el cas, reconeixement d'obligacions i liquidació del contracte es deleguen en el director gerent del consorci, mancomunadament amb el màxim responsable de la gestió economicofinancera.   
2.4. En la delegació de facultats es troben implícites totes les que siguen necessàries per a l'autorització, disposició i reconeixement de l'obligació dels gastos a què es referisquen, així com expressament totes les atribucions que la legislació vigent sobre contractació administrativa d'obres, servicis i subministraments assigna a l'òrgan de contractació, inclosa l'aprovació de projectes d'obres, instal·lacions i servicis amb els límits establits en els apartats anteriors.  
  
  
Tercer. Atribucions en matèria de subscripció de concerts, convenis i transferències  
3.1. Es delega en el president o, si és el cas, en el vicepresident, l'aprovació de concerts, convenis, i transferències que generen obligacions econòmiques amb altres administracions públiques o institucions sense ànim de lucre.  
3.2. Es delega en el director gerent l'aprovació de concerts o convenis, dels quals no es deriven obligacions econòmiques amb altres administracions públiques o institucions sense ànim de lucre.  
  
Quart. Atribucions en matèria de gestió financera i fons extrapressupostaris  
4.1. Les facultats referides a la formalització en tots els seus aspectes d'operacions d'endeutament a curt, mitjà i llarg termini es deleguen en el director gerent del consorci, de forma conjunta amb el màxim responsable de la gestió economicofinancera sempre que les mateixes estiguen previstes en el pressupost anual del Consorci i que hagen sigut aprovades expressament pel Consell de Govern.  
4.2. Les facultats referides a l'autorització de gastos financers (capítol III) es deleguen en el director gerent del consorci de forma conjunta amb el màxim responsable de la gestió economicofinancera.   
  
4.3. La formalització d'ingressos, la gestió de fons extrapressupostaris i la gestió d'actius financers, es deleguen en el director gerent del consorci de forma conjunta amb el màxim responsable de la gestió economicofinancera.  
  
Quint. Atribucions en matèria de supervisió i vigilància de servicis i activitats.  
Es delega en el vicepresident del consorci l'exercici de la supervisió i la vigilància de tots els servicis i activitats del consorci en l'execució dels programes d'actuació aprovats pel Consell.  
  
Sext. Atribucions delegades en el vicepresident del consorci  
Es delega en el vicepresident del consorci l'exercici de les funcions següents:  
1. Exercir la representació institucional del consorci.  
2. Dictar les disposicions particulars que considere adequades per al compliment dels acords del Consell.  
3. L'exercici de totes les accions judicials i administratives, i la defensa del consorci en matèries de la seua competència.  
  
Sèptim. Condicions generals de la delegació  
7.1. En les resolucions i actes que s'acorden en virtut del que preveu el present acord es farà constar expressament que es dicten fent ús de facultats delegades i es consideraran amb caràcter general dictades per l'òrgan delegatori.  
7.2. Les delegacions d'atribucions i funcions aprovades per mitjà del present acord s'entenen sense perjuí de les facultats de l'òrgan delegatori per a avocar el coneixement i resolució de tots els assumptes que crega oportuns, i es podrà així mateix revocar la delegació en qualsevol moment.  
7.3 Es faculta el vicepresident del consorci perquè dicte les instruccions necessàries per a l'aplicació del present acord.  
7.4. En cas de vacant, absència o malaltia dels titulars dels òrgans en què s'efectuen les delegacions, la suplència serà exercida pel vicepresident de la Diputació Provincial de Castelló, respecte del vicepresident del consorci; i pel màxim responsable de la gestió economicofinancera respecte del director gerent.  
  
Octau. Disposició derogatòria   
Queda derogat l'Acord de 8 de novembre de 2011 de delegació de competències en matèria de personal, de contractació administrativa i gestió econòmica, del Consell de Govern del Consorci Hospitalari Provincial de Castelló.  
  
Nové. Entrada en vigor  
El present acord entrarà en vigor l'endemà de la publicació en el Diari Oficial de la Comunitat Valenciana. Així mateix es publicarà en el Butlletí Oficial de la Província de Castelló».